ET Euroopa Liidu Teataja L 330/14

EUROOPA KESKPANGA OTSUS,

25. november 2010,

euro pangatähtede tootjate kvaliteedinõuetele vastavuse atesteerimise menetluse kohta

(EKP/2010/22)

(2010/773/EL)

EUROOPA KESKPANGA NÕUKOGU,

võttes arvesse Euroopa Liidu toimimise lepingut, eelkõige selle artikli 128 lõiget 1,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 16,

ning arvestades järgmist:

(1) lepingu artikli 128 lõige 1 ja EKPSi põhikirja artikkel 16 sätestavad, et Euroopa Keskpangal (EKP) on ainuõigus anda luba euro pangatähtede emissiooniks liidu piires. See õigus hõlmab ka pädevust võtta meetmeid euro pangatähtede kui maksevahendi ehtsuse kaitseks.

(2) Euro pangatähtede ja euro pangatähtede toormaterjalide tootmine sama kvaliteedistandardi alusel on ülimalt tähtis nende kvaliteedi tagamiseks, mis ei sõltu tootmiskohast.

(3) Seetõttu tuleb kehtestada kvaliteedi atesteerimise menetlus, mis tagaks, et euro pangatähtede ja euro pangatähtede toormaterjalide tootmiseks atesteeritakse ainult tootjad, kes vastavad kvaliteedi miinimumnõuetele,

ON VASTU VÕTNUD KÄESOLEVA OTSUSE:

I JAGU

ÜLDSÄTTED

Artikkel 1

Mõisted

Käesolevas otsuses kasutatakse järgmisi mõisteid:

a) kvaliteediatesteering– EKP poolt tootjale antud staatus, mis kinnitab tootja vastavust kvaliteedinõuetele artiklites 3 ja 4 sätestatud ulatuses;

b) euro pangatähtede tootmistegevus– euro pangatähtede või mõne euro pangatähtede toormaterjali tootmine;

c) tootja– mis tahes üksus, kes tegeleb või soovib tegeleda euro pangatähtede tootmistegevusega;

d) tootmiskoht– mis tahes ruumid, mida tootja kasutab või soovib kasutada euro pangatähtede tootmistegevuseks;

e) kvaliteedinõuded– EKP poolt eraldi kehtestatavad materjaalõiguslikud normid, millele kvaliteedi atesteerimist taotlev tootja peab vastama;

f) kvaliteedimeetmed– kvaliteedinõuete täitmiseks tootmiskohas tootja poolt võetud meetmed;

g) sertifitseerimisasutus– sõltumatu sertifitseerimisasutus, mis hindab tootjate kvaliteedijuhtimissüsteeme ning millel on õigus kinnitada, et tootja täidab ISO 9001 standardite seeria nõuded;

h) euro pangatähtede toormaterjalid– paber, tint, kile ja niit, mida kasutatakse euro pangatähtede tootmisel;

i) euro pangatähe turvaelemendid ja euro pangatähtede turvalisusega seotud tegevus– 15. mai 2008. aasta otsuses EKP/2008/3 (euro pangatähtede turvaelementide tootjate suhtes kohaldatava turvanõuetele vastavuse atesteerimise menetluse kohta) (1) kasutatud tähendus;

j) EKP tööpäev– päevad esmaspäevast reedeni välja arvatud EKP ametlikud pühad;

k) RKP– liikmesriigi, mille rahaühik on euro, keskpank;

l) eelküsimustik– vorm, mida kvaliteediauditi töörühm kasutab teabe kogumiseks tootjalt tootmiskoha omaduste ja kvaliteedimeetmete võimalike muudatuste kohta pärast viimast kvaliteediauditit.

Artikkel 2

Üldpõhimõtted

1. Tootja peab taotlema ja saama EKP-lt kvaliteediatesteeringu enne euro pangatähtede tootmistegevuse alustamist või jätkamist.

2. Atesteeritud tootja võib tegeleda euro pangatähtede tootmistegevusega ainult sellistes tootmiskohtades, mille suhtes talle on käesoleva otsuse kohaselt antud kvaliteediatesteering.

3. EKP kvaliteedi atesteerimise nõuded on miinimumnõuded. Tootjad võivad kehtestada ja rakendada rangemaid kvaliteedistandardeid, mis määratletakse nende kvaliteedikavas vastavalt kvaliteedinõuetes määratletule.

4. EKP juhatus on pädev tegema kõiki tootja kvaliteedi atesteerimist puudutavaid otsuseid, võttes seejuures arvesse pangatähtede komitee seisukohti ning teatades otsustest EKP nõukogule.

5. Tootja poolt käesoleva otsuse kohaldamisega seoses kantud kulu ja kahjumi kannab tootja.

6. Käesoleva otsuse sätted ei mõjuta enne käesoleva otsuse jõustumist antud lõplikke või ajutisi kvaliteediatesteeringuid.

Artikkel 3

Lõplik kvaliteediatesteering

1. Tootja võib tegeleda euro pangatähtede tootmisega ainult siis, kui EKP annab talle selle tegevuse osas lõpliku kvaliteediatesteeringu.

2. Tootjale võib anda lõpliku kvaliteediatesteeringu euro pangatähtede tootmistegevuseks, kui ta vastab kõikidele järgmistele tingimustele:

a) ta on tegelenud euro pangatähtede tootmistegevusega 24 kuu jooksul enne lõpliku kvaliteediatesteeringu taotluse esitamist või talle on antud ajutine kvaliteediatesteering artikli 4 alusel ja ta on alustanud euro pangatähtede tootmistegevust kooskõlas artikli 10 lõikega 3;

b) tema konkreetne euro pangatähtede tootmistegevus vastab konkreetses tootmiskohas kvaliteedijuhtimissüsteemi standardite seeria ISO 9001 nõuetele ja sertifitseerimisasutus on andnud selle kohta tunnistuse;

c) tema eespool osutatud euro pangatähtede tootmistegevus vastab eespool osutatud tootmiskohas kvaliteedinõuetele;

d) ta toodab euro pangatähtede turvaelemente ja tal on lõplik turvaatesteering eelnimetatud tootmiskohas eelnimetatud euro pangatähtede turvalisusega seotud tegevuseks vastavalt otsusele EKP/2008/3;

e) tema tootmiskoht asub liikmesriigis, kui tegemist on trükikojaga, ja

f) tema tootmiskoht asub liikmesriigis või Euroopa Vabakaubandusühenduse (EFTA) liikmesriigis, kui tegemist ei ole trükikojaga.

3. EKP juhatus võib teha erandeid punktides e ja f kehtestatud asukohanõuete osas, võttes arvesse pangatähtede komitee seisukohti. Sellisest otsusest tuleb viivitamata teatada EKP nõukogule. EKP juhatus peab selles küsimuses järgima EKP nõukogu mis tahes otsust.

4. Lõplik kvaliteediatesteering antakse tootjale 24 kuuks, võttes arvesse artiklite 15, 16 või 17 kohaselt tehtud otsust. Lõplikku kvaliteediatesteeringut võib iga 24 kuu pärast uuendada.

5. Atesteeritud tootjal ei ole lubatud euro pangatähtede või euro pangatähtede toormaterjali tootmist allhankijalt viia muusse tootmiskohta või tellida kolmandalt isikult, sh tootja tütar- või sidusettevõtjalt, ilma EKP eelneva kirjaliku loata.

Artikkel 4

Ajutine kvaliteediatesteering

1. Kui tootja ei ole 24 kuu jooksul enne lõpliku kvaliteediatesteeringu taotlemist vastavalt artikli 3 lõike 2 punktile a tegelenud euro pangatähtede tootmisega, võib talle anda ajutise kvaliteediatesteeringu kavandatud euro pangatähtede tootmistegevuseks.

2. Tootjale võib anda ajutise kvaliteediatesteeringu kavandatud euro pangatähtede tootmistegevuseks, kui ta vastab järgmistele tingimustele:

a) tema kavandatud euro pangatähtede tootmistegevus vastab konkreetses tootmiskohas kvaliteedijuhtimissüsteemi standardite seeria ISO 9001 nõuetele ja sertifitseerimisasutus on andnud selle kohta tunnistuse;

b) ta on kehtestanud korra ja tal on sisseseade, mis on vajalik kvaliteedinõuete täitmiseks eespool osutatud tootmiskohas eespool osutatud euro pangatähtede tootmistegevuseks;

c) tema turvanõuetele vastavus on atesteeritud eespool osutatud tootmiskohas kavandatud euro pangatähtede turvalisusega seotud tegevuseks kooskõlas otsusega EKP/2008/3, ta kavatseb toota euro pangatähtede turvaelemente;

d) tema tootmiskoht asub liikmesriigis, kui tegemist on trükikojaga, ja

e) tema tootmiskoht asub liikmesriigis või EFTA liikmesriigis, kui tegemist ei ole trükikojaga.

3. Ajutine kvaliteediatesteering antakse tootjale üheks aastaks, võttes arvesse artiklite 15, 16 või 17 kohaselt tehtud otsust. Kui tootja osaleb sellel perioodil riigihankes või temalt tellitakse euro pangatähtede tootmistegevus, võib tema ajutist kvaliteediatesteeringut vajalikul määral pikendada, kuni EKP on teinud otsuse, kas anda talle lõplik kvaliteediatesteering.

II JAGU

LÕPLIKU KVALITEEDIATESTEERINGU MENETLUS

Artikkel 5

Algatamise taotlus ja kvaliteediauditi töörühma nimetamine

1. Tootja, kellel on ajutine kvaliteediatesteering kavandatud euro pangatähtede tootmistegevuseks ning kes soovib sellega tegeleda või kes on tootnud euro pangatähti viimase 24 kuu jooksul ning soovib seda tegevust jätkata, esitab EKP-le kirjaliku taotluse algatada lõpliku kvaliteediatesteeringu menetlus. Taotlus peab sisaldama järgmist:

a) andmed tootmiskoha ja selle asukoha ning euro pangatähtede tootmistegevuse kohta, millele tootja soovib lõplikku kvaliteediatesteeringut;

b) teave senise euro pangatähtede tootmistegevuse kohta;

c) artikli 3 lõike 2 punktis b nimetatud tunnistuse ärakiri.

2. EKP kontrollib, kas tootja on täitnud lõikes 1 sätestatud nõuded ning teatab tootjale selle hindamise tulemusest 30 EKP tööpäeva jooksul algatamise taotluse saamise kuupäevast. EKP võib seda tähtaega üks kord pikendada, saates tootjale kirjaliku teate. Hindamisel võib EKP nõuda tootjalt lisateavet seoses lõikes 1 loetletud nõuetega. Kui EKP nõuab lisateavet, teatab ta tootjale hindamise tulemustest 20 EKP tööpäeva jooksul lisateabe saamise kuupäevast. EKP võib tootjaga kokku leppida käesolevas lõikes nimetatud tähtaegade pikendamises.

3. Kui hindamise tulemus on positiivne, teatab EKP tootjale, et tootja ruumides viiakse läbi kvaliteediaudit. EKP nimetab ametisse kvaliteediauditi töörühma, mis koosneb EKP ja riikide keskpankade ekspertidest. Nimetamisel tuleb vältida huvide konflikte. Kui pärast ametisse nimetamist ilmneb huvide konflikt, asendab EKP sellise eksperdi viivitamata eksperdiga, kellel huvide konflikt puudub.

4. EKP lükkab algatamise taotluse tagasi ja teatab oma otsusest ning selle põhjendustest kirjalikult tootjale järgmistel juhtudel:

a) tootja ei esita lõikes 1 nõutud teavet;

b) tootja ei esita EKP poolt lõikes 2 nõutud lisateavet ühiselt kokku lepitud mõistliku tähtaja jooksul;

c) EKP on tunnistanud tootja lõpliku kvaliteediatesteeringu kehtetuks ning kehtetuks tunnistamise otsuses nimetatud korduvtaotluse esitamist keelav tähtaeg pole lõppenud;

d) tootmiskoha asukoht ei vasta artikli 3 lõike 2 punktides e või f sätestatud nõuetele;

e) tootja toodab euro pangatähtede turvaelemente ning EKP ei ole andnud talle artikli 3 lõike 2 punktis d nimetatud turvaatesteeringut.

5. Kui atesteeritud tootja soovib oma kvaliteediatesteeringut uuendada ning kui ta on esitanud korduvtaotluse lõpliku kvaliteediatesteeringu saamiseks enne artikli 7 lõike 2 punkti c kohaselt määratud tähtaega, kehtib tema kvaliteediatesteering kuni EKP on teinud otsuse vastavalt artikli 7 lõikele 1.

Artikkel 6

Kvaliteediaudit

1. Kvaliteediauditit alustatakse tootja ja EKP poolt ühiselt kokku lepitaval kuupäeval. Kui tootja on trükikoda, toimub kvaliteediaudit euro pangatähtede tootmise ajal.

2. Hiljemalt kaks nädalat enne kvaliteediauditit edastab EKP tootjale auditi eelküsimustiku, mille tootja täidab ja saadab tagasi EKP-le hiljemalt üks nädal enne kvaliteediauditit.

3. Kvaliteediaudit toimub tootmiskohas, mille kvaliteedi atesteerimist tootja taotleb.

4. Kvaliteediauditi töörühm hindab, kas tootja kvaliteedikorraldus vastab kvaliteedinõuetele. Kui tootjal on ettepanekuid kvaliteedinõuete paremaks täitmiseks, ei atesteerita kvaliteeti enne nende paranduste tegemist. Enne tootjale lõikes 6 osutatud auditi projekti esitamist võib kvaliteediauditi töörühm läbi viia järelauditi, et kontrollida, kas kvaliteedikorraldus vastab kvaliteedinõuetele pärast tehtud parandusi.

5. Kvaliteediauditi, asjakohastel juhtudel kvaliteedi järelauditi, lõpetamisel ning enne tootmiskohast lahkumist koostab kvaliteediauditi töörühm oma järelduste eelkokkuvõtte, millele kirjutavad alla kvaliteediauditi töörühm ja tootja, käsitledes mittevastavust kvaliteedinõuetele, kui on, ja tootja ettepanekuid paranduste kohta.

6. Kvaliteediauditi töörühm koostab eelkokkuvõtte põhjal auditi projekti. See aruanne hõlmab eelkõige järgmist:

a) kvaliteedikorraldus kvaliteedinõuetele vastavas tootmiskohas;

b) kvaliteediauditi töörühma poolt avastatud kvaliteedinõuetele mittevastavus;

c) tootja mis tahes tegevus kvaliteediauditi teostamise käigus;

d) juhul kui tootja on teinud ettepanekuid paranduste kohta ja läbi viiakse järelaudit, hindab kvaliteediauditi töörühm, kas parandused on tehtud;

e) kvaliteediauditi töörühma hinnang, kas anda lõplik kvaliteediatesteering.

7. Auditi projekt tuleb saata tootjale 30 EKP tööpäeva jooksul alates kvaliteediauditi lõpuleviimisest või, asjakohastel juhtudel, alates täiendavast kvaliteediauditist. Tootja võib esitada auditi projekti kohta oma märkusi 30 EKP tööpäeva jooksul alates selle saamisest. EKP vormistab auditi lõpparuande, võttes arvesse tootja märkusi, enne artikli 7 alusel otsuse tegemist. EKP võib nõustuda tootjaga käesolevas lõikes osutatud tähtaja pikendamise osas.

8. Käesoleva artikli sätteid arvestamata ning juhul kui kvaliteediprobleem mõjutab euro pangatähtede või euro pangatähtede toormaterjalide kvaliteeti, võib EKP küsimuse uurimiseks organiseerida kvaliteedi eriauditi. Asjakohastel juhtudel kohaldatakse lõikeid 5 kuni 7.

Artikkel 7

Lõpliku kvaliteediatesteeringu otsus

1. EKP teavitab tootjat kirjalikult oma otsusest seoses tootja taotlusega atesteerida kvaliteedinõuetele vastavus 30 EKP tööpäeva jooksul alates tootja märkuste saamisest auditi projektile või alates nende märkuste esitamiseks ettenähtud tähtaja möödumisest.

2. Positiivse otsuse korral annab EKP tootjale lõpliku kvaliteediatesteeringu. Otsuses tuleb selgelt märkida:

a) tootja;

b) euro pangatähtede tootmistegevus ja tootmiskoht, mille suhtes antakse lõplik kvaliteediatesteering;

c) lõpliku kvaliteediatesteeringu tähtaeg;

d) mis tahes eritingimused seoses punktidega a kuni c.

Otsus peab põhinema auditi lõpparuande teabel, mis tuleb otsusele lisada.

3. Juhul kui tootjale ei anta lõplikku kvaliteediatesteeringut, peab EKP seda põhjendama ja tootjal on õigus algatada artiklis 18 sätestatud läbivaatamismenetlus.

III JAGU

AJUTISE KVALITEEDIATESTEERINGU MENETLUS

Artikkel 8

Algatamise taotlus ja kvaliteediauditi töörühma nimetamine

1. Kui tootja:

i) ei ole tegelenud euro pangatähtede tootmisega ajutise kvaliteediatesteeringu taotlemisele eelneva 24 kuu jooksul, või

ii) ei ole tegelenud euro pangatähtede tootmisega, kuid RKP või trükikoda on esitanud taotluse euro pangatähtede tootmistegevuse alustamiseks tema poolt,

esitab ta EKP-le kirjaliku taotluse ajutise kvaliteediatesteeringu menetluse alustamiseks.

Taotlus peab sisaldama järgmist:

a) andmed tootmiskoha ja selle asukoha ning euro pangatähtede tootmistegevuse kohta, mille osas tootja taotleb ajutist kvaliteediatesteeringut;

b) teave senise euro pangatähtede tootmistegevuse kohta;

c) artikli 4 lõike 2 punktis a osutatud tunnistuse ärakiri.

2. Kui tootja ajutise kvaliteediatesteeringu tähtaeg on lõppenud, võib ta taotleda uut ajutist kvaliteediatesteeringut. Lisaks lõikes 1 osutatud teabele peab ta selgitama oma EKP-le esitatavas kirjalikus taotluses, miks ta a) ei ole siiani hangetes osalenud, või b) ei ole saanud artikli 4 lõikes 3 osutatud euro pangatähtede tootmistegevuse tellimust.

3. EKP kontrollib, kas tootja on täitnud lõigetes 1 ja 2 sätestatud nõuded ning teatab tootjale selle hindamise tulemusest 30 EKP tööpäeva jooksul algatamise taotluse saamise kuupäevast. EKP võib seda tähtaega üks kord pikendada, saates tootjale kirjaliku teate. Hindamisel võib EKP nõuda tootjalt lisateavet seoses lõigetes 1 ja 2 sätestatud nõuetega. Kui EKP nõuab lisateavet, teatab ta tootjale hindamise tulemustest 20 EKP tööpäeva jooksul lisateabe saamise kuupäevast. EKP võib tootjaga kokku leppida käesolevas lõikes nimetatud tähtaegade pikendamise.

4. Kui hindamise tulemus on positiivne, teatab EKP tootjale, et tootja ruumides viiakse läbi kvaliteedi eelaudit. Kvaliteedi eelauditeerimise töörühm määratakse kooskõlas artikli 5 lõikega 3.

5. EKP lükkab algatamise taotluse tagasi ja teatab tootjale kirjalikult oma otsusest ning tagasilükkamise põhjustest järgmistel juhtudel:

a) tootja ei esita lõigetes 1 ja 2 nõutud teavet;

b) tootja ei esita EKP poolt lõikes 3 nõutud lisateavet ühiselt kokku lepitud mõistliku tähtaja jooksul;

c) EKP on tunnistanud ajutise või lõpliku kvaliteediatesteeringu kehtetuks ning kehtetuks tunnistamise otsuses nimetatud korduvtaotluse esitamist keelav tähtaeg pole lõppenud;

d) tootmiskoha asukoht ei vasta artikli 4 lõike 2 punktides d ja e sätestatud nõuetele;

e) tootja kavandab euro pangatähtede turvaelementide tootmist ning EKP ei ole andnud talle artikli 4 lõike 2 punktis c osutatud turvaatesteeringut.

6. Võttes arvesse lõiget 2, kui atesteeritud tootja soovib oma kvaliteediatesteeringut uuendada ning kui ta esitanud korduvtaotluse ajutise kvaliteediatesteeringu saamiseks enne artikli 10 lõike 2 punkti c kohaselt määratud tähtaega, kehtib tema kvaliteediatesteering, kuni EKP on teinud otsuse vastavalt artikli 10 lõikele 1.

Artikkel 9

Kvaliteedi eelaudit

1. Kvaliteedi eelauditit alustatakse tootja ja EKP poolt ühiselt kokku lepitaval kuupäeval.

2. Kvaliteedi eelaudit toimub tootmiskohas, mille kvaliteedi atesteerimist tootja taotleb.

3. Kvaliteedi eelauditeerimise töörühm hindab, kas tootja poolt kehtestatud kvaliteedikorraldus vastab kvaliteedinõuetele vahetult pärast euro pangatähtede tootmistegevuse alustamist tootja poolt.

4. Kvaliteedi eelauditeerimise töörühm koostab oma seisukoha kohta eelauditi projekti. Eelauditi projekt käsitleb eelkõige järgmist:

a) kehtiv kvaliteedikorraldus tootmiskohas, mis vastab kvaliteedinõuetele;

b) kvaliteedikorraldus, mille tootja peab sisse viima kvaliteedinõuetele vastamiseks;

c) kvaliteedi eelauditi töörühma hinnang, kas anda lõplik kvaliteediatesteering.

5. Eelauditi projekt saadetakse tootjale 30 EKP tööpäeva jooksul alates kvaliteedi eelauditi lõpetamise kuupäevast. Tootja võib esitada eelauditi projekti kohta oma märkusi 30 EKP tööpäeva jooksul alates selle saamisest. EKP vormistab eelauditi lõpparuande, võttes arvesse tootja märkusi, enne artikli 10 alusel otsuse tegemist. EKP võib nõustuda tootjaga käesolevas lõikes osutatud tähtaja pikendamise osas.

Artikkel 10

Ajutise kvaliteediatesteeringu otsus

1. EKP teavitab tootjat kirjalikult oma otsusest seoses tootja ajutise kvaliteediatesteeringu taotlusega 30 EKP tööpäeva jooksul alates tootja märkuste saamisest eelauditi projektile või alates nende märkuste esitamiseks ettenähtud tähtaja möödumisest.

2. Positiivse otsuse korral annab EKP tootjale ajutise kvaliteediatesteeringu. EKP otsuses tuleb selgelt märkida:

a) tootja;

b) euro pangatähtede tootmistegevus ja tootmiskoht, mille suhtes antakse ajutine kvaliteediatesteering;

c) ajutise kvaliteediatesteeringu tähtaeg;

d) mis tahes eritingimused seoses punktidega a kuni c.

Otsus peab põhinema artikli 9 lõikes 5 osutatud eelauditi lõpparuande teabel, mis tuleb otsusele lisada.

3. Tootja, kes on saanud ajutise kvaliteediatesteeringu, võib osaleda euro pangatähtede tootmistegevuse hankes või saada selles osas tellimuse. Kui tootja on alustanud euro pangatähtede tootmistegevust, peab ta viivitamata esitama EKP-le kirjaliku taotluse lõplikku kvaliteediatesteeringu menetluse algatamiseks kooskõlas II jaoga. Artiklis 6 osutatud kvaliteediauditiga tuleb alustada hiljemalt 12 kuud pärast tootjale ajutise kvaliteediatesteeringu andmist.

4. EKP peab ajutise kvaliteediatesteeringu mitteandmist põhjendama. Tootja võib algatada artiklis 18 sätestatud läbivaatamismenetluse.

IV JAGU

KESTVAD KOHUSTUSED

Artikkel 11

Kvaliteediatesteeringu saanud tootjate ja EKP kestvad kohustused

1. Iga kord, kui artikli 3 lõike 2 punktis b ja artikli 4 lõike 2 punktis a osutatud algne tunnistus uuendatakse, peab atesteeritud tootja esitama EKP-le asjaomase tootmiskoha osas oma kvaliteedi juhtimise süsteemi tunnistuse ärakirja.

2. Atesteeritud tootja teatab EKP-le kirjalikult ja viivitamata järgmistest asjaoludest:

a) tootja lõpetamise, ümberkujundamise või mis tahes samalaadse menetluse algatamine;

b) likvideerija, pankrotivara halduri, halduri või muu samalaadse ametniku määramine;

c) mis tahes kavatsus kaasata euro pangatähtede tootmistegevusse kolmandaid isikuid, sh allhanke kaudu;

d) mis tahes muutus, mis on aset leidnud pärast kvaliteediatesteeringu andmist, mis mõjutab või võib mõjutada kvaliteedi atesteerimise nõuete täitmist;

e) mis tahes valitseva mõju muutus tootja üle seoses omandistruktuuri muutusega või muuga.

3. Atesteeritud tootja peab kvaliteedinõudeid hoidma konfidentsiaalselt.

4. EKP teavitab atesteeritud tootjaid mis tahes uuendustest kvaliteedinõuetes.

V JAGU

RIKKUMISE ÕIGUSLIKUD TAGAJÄRJED

Artikkel 12

Otsustusmenetlus

1. Artiklites 14 kuni 17 osutatud märkuse või otsuse tegemiseks, peab EKP:

a) hindama mittevastavust, võttes arvesse (eel)auditit, ja

b) teatama tootjale kirjalikult tehtud märkustest või otsustest 30 EKP tööpäeva jooksul alates tootja märkuste saamisest (eel)auditi projektile, märkides: i) mittevastavuse; ii) märkuses või otsuses käsitletud tootmiskoha ja euro pangatähtede tootmistegevuse; iii) märkuse tegemise või otsuse jõustumise kuupäeva; ja iv) märkuse või otsuse põhjendused.

2. EKP märkuse või otsuse tegemisel artiklite 14 kuni 17 alusel, peab see olema proportsionaalne mittevastavuse tõsidusega. EKP teatab RKPdele ja kõikidele tootjatele tehtud märkustest või otsustest, nende ulatusest ja kestusest. Samuti tuleb märkida, et EKPdele teatatakse mis tahes muutustest tootja mittevastavuses.

Artikkel 13

Mittevastavuse juhud

1. Tootja mittevastavuse kvaliteedinõuetele või muudele kvaliteedi atesteerimise nõuetele või artiklis 11 sätestatud kohustustele liigitab kvaliteedi (eel)auditeerimise töörühm ühte lõigetes 2 kuni 5 osutatud liiki.

2. Mittevastavus, mille mõju tootja euro pangatähtede või euro pangatähtede toormaterjalide tootmise kvaliteedile peab kvaliteedi (eel)auditeerimise töörühm koheseks ja oluliseks, loetakse oluliseks mittevastavuseks ja EKP teeb otsuse kooskõlas artikliga 16.

3. Mittevastavus, mille mõju tootja euro pangatähtede või euro pangatähtede toormaterjalide tootmise kvaliteedile ei pea kvaliteedi (eel)auditeerimise töörühm koheseks ja oluliseks, kuid sellel võib olla otsene negatiivne mõju, loetakse tavaliseks mittevastavuseks ja EKP teeb otsuse kooskõlas artikliga 15.

4. Mittevastavusele, mille mõju tootja euro pangatähtede või euro pangatähtede toormaterjalide tootmise kvaliteedile ei pea kvaliteedi (eel)auditeerimise töörühm otseseks ja negatiivseks, kuid mis tuleb kõrvaldada enne järgmist kvaliteediauditit, osutatakse (eel) auditis kui märkusele ja EKP teeb kirjaliku märkuse kooskõlas artikliga 14.

5. Mittevastavusele, mis ei kuulu lõigetes 2 kuni 4 osutatud liiki, osutatakse (eel)auditis kui märkele ning sellel ei ole artiklites 14 kuni 17 sätestatud tagajärgi.

Artikkel 14

Kirjalik märkus

1. Artikli 13 lõikes 4 osutatud liiki mittevastavuse puhul edastab EKP tootjale kirjaliku märkuse ja see lisatakse (eel)auditisse.

2. Kirjalikus märkuses tuleb märkida, et kui mittevastavust ei ole kõrvaldatud enne järgmist (eel)auditit, teeb EKP artiklis 15 osutatud otsuse.

Artikkel 15

Parandusmeetmed ja kvaliteediatesteeringu peatamine uute tellimuste osas

Artikli 13 lõikes 3 osutatud liiki mittevastavuse tuvastamisel, mille puhul tootja esitab mõistliku selgituse, et ta suudab mittevastavuse kõrvaldada, teeb EKP otsuse, milles:

a) kehtestab tootjaga konsulteerides tähtaja, mille jooksul tootja peab mittevastavuse kõrvaldama;

b) osutab, et tootja ei või täita uusi tellimusi vastava euro pangatähtede tootmistegevuse osas ega osaleda vastavates hankemenetlustes, kui mittevastavus ei ole punktis a osutatud tähtajaks kõrvaldatud.

Artikkel 16

Euro pangatähtede tootmistegevuse peatamine

1. Artikli 13 lõikes 2 osutatud mittevastavuse tuvastamisel võib kvaliteedi (eel)auditeerimise töörühm anda EKP-le soovituse vastav euro pangatähtede tootmistegevus viivitamata kuni mittevastavuse kõrvaldamiseni peatada. Tootja teatab kvaliteedi (eel)auditi töörühmale mis tahes muudest tootjatest, keda võib peatamine kliendi või tarnijana mõjutada.

2. Vahetult pärast peatamise jõustumist lõike 1 alusel hindab kvaliteedi (eel)auditeerimise töörühm kvaliteedi järelauditi raames kas mittevastavuse suhtes on võetud meetmeid. Juhul kui kvaliteedi (eel)auditeerimise töörühm otsustab, et mittevastavus on kõrvaldatud, lõpetab EKP peatamise. Kui tootja ei kõrvalda mittevastavust, teeb EKP otsuse artikli 17 alusel.

Artikkel 17

Kvaliteediatesteeringu kehtetuks tunnistamine

1. EKP tunnistab tootja kvaliteediatesteeringu kehtetuks, kui tootja ei suuda kõrvaldada artikli 13 lõikes 2 osutatud liiki mittevastavust.

2. Kehtetuks tunnistamise otsuses määrab EKP kuupäeva, millest alates võib tootja uuesti taotleda kvaliteedi atesteerimist.

Artikkel 18

Läbivaatamise menetlus

1. Juhul kui EKP:

a) on otsustanud lõpliku või ajutise kvaliteediatesteeringu menetluse algatamise taotluse tagasi lükata;

b) on otsustanud kvaliteedinõuetele vastavust lõplikult või ajutiselt mitte atesteerida;

c) on teinud otsuse artiklite 14 kuni 17 alusel,

võib tootja 30 EKP tööpäeva jooksul alates otsuse kohta antud teatest esitada EKP nõukogule kirjaliku taotluse otsuse läbivaatamiseks. Tootja peab taotlust põhjendama ja lisama kogu tõendava teabe.

2. EKP nõukogu võib läbivaadatava otsuse kohaldamise peatada, kui tootja on seda selgesõnaliselt taotlenud ja põhjendanud.

3. EKP nõukogu peab otsuse läbi vaatama ja tootjale oma põhjendatud otsusest tootjale teatama kahe kuu jooksul alates taotluse saamisest.

4. Lõigete 1 kuni 3 kohaldamine ei mõjuta lepingu artiklitest 263 ja 265 tulenevaid mis tahes õigusi.

VI JAGU

LÕPPSÄTTED

Artikkel 19

EKP kvaliteediatesteeringute register

1. EKP peab kvaliteediatesteeringute registrit järgmise kohta:

a) loetelu tootjate, kes on saanud lõpliku või ajutise kvaliteediatesteeringu, ja nende tootmise asukohtade kohta;

b) iga tootmiskoha osas osutus euro pangatähtede tootmistegevusele, mille kvaliteet on atesteeritud;

c) mis tahes kvaliteediatesteeringu tähtaja lõpp.

2. Kui EKP teeb otsuse artikli 16 alusel, märgitakse registrites peatamise kestus.

3. Kui EKP teeb otsuse artikli 17 alusel, jäetakse tootja nimi registrist välja.

4. EKP võimaldab RKPdele ja atesteeritud tootjatele juurdepääsu registris peetavale tootjate nimekirjale ja selle uuendustele.

Artikkel 20

Jõustumine

Käesolev otsus jõustub järgmisel päeval pärast selle avaldamist Euroopa Liidu Teatajas.

Seda kohaldatakse alates 1. maist 2011.

Frankfurt Maini ääres, 25. november 2010 EKP president Jean-Claude TRICHET

(1) ELT L 140, 30.5.2008, lk 26.